**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 05.02.2024, ora 08.00 – 06.02.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 06.02.2024, ora 08.00**

**RÂURI:**

**Debitele au fost în creştere** datorită efectului combinat al precipitațiilor lichide căzute în interval, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna, Suceava, Moldova, Bistrița, Trotuș, Putna, Rm. Sărat, Buzău, bazinul superior și mijlociu al Oltului și bazinele superioare ale râurilor: Jiu, Argeş și Ialomița.

Pe celelalte râuri debitele au fost, în general, staționare.

Scurgeri importante pe versanți, torenți, pâraie cu formare de viituri rapide, cu efecte de inundații locale și creșteri mai însemnate de niveluri și debite cu depășirea **COTELOR DE ATENȚIE** s-au înregistrat pe unele râuri din bazinele hidrografice: Vișeu, Someșul Mare, Lăpuș, Crișul Alb, Arieș și bazinul superior și mijlociu al Timișului, datorită precipitațiilor lichide căzute în interval, izolat însemnate cantitativ, cedării masive și rapide din stratul de zăpadă și propagării.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Arieș, Bârzava, Bistrița (afluent al Siretului), bazinele superioare ale Mureșului, Jiului, Oltului, Lotrului și pe cursul superior al Prutului.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Bârlad și Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață) existente în bazinul superior al Mureșului, bazinul superior și mijlociu al Oltului, bazinele superioare ale Argeșului și Prahovei, pe cursul superior şi mijlociu al Siretului şi pe majoritatea afluenților săi, pe cursul inferior al Prutului şi pe cursul superior al Jijiei, au fost în restrângere, diminuare și eliminare.

În interval s-au situat peste **COTELE DE ATENȚIE** râurile la stațiile hidrometrice: Vișeu – Leordina (310+10) – jud. MM, Lăpuș – Răzoare (150+48) – jud. MM ,Cavnic – Copalnic (120+7) – jud. MM, Crișul Alb – Criscior (170+2) – jud. HD, Vl. Bucuresci – Bucuresci (200+30) – jud. HD, Arieș – Scărișoara (120+15) – jud. AB, Sebeș – Turnu Ruieni (250+5) – jud. CS, Feneș – Feneș (70+28) – jud. CS, Bistra – Voislova (150+28) – jud. CS și Bistra – Obreja (85+35) – jud. CS.

Se situează peste **COTELE DE ATENȚIE** râurile la stațiile hidrometrice:Vişeu – Bistra (220+22)-jud.MM, Ilva – Poiana Ilvei (150+5) – jud. BN și Crișul Alb – Vața de Jos (350+68) – jud. HD.

În interval a fost emisă **o AVERTIZARE HIDROLOGICĂ** pentru fenomene imediate.

Este în vigoare **AVERTIZAREA HIDROLOGICĂ nr. 10** din **04.02.2024.**

**Debitele vor fi în creştere** datorită efectului combinat al precipitațiilor căzute în interval, al celor prognozate, cedării apei din stratul de zăpadă şi propagării, exceptând râurile din bazinul Vedea, bazinele mijlocii și inferioare ale Jiului, Argeșului, Ialomiței, bazinul inferior al Oltului și cele din Dobrogea unde vor fi staționare.

Sunt posibile scurgeri importante pe versanți, torenți şi pâraie, viituri rapide pe unele râuri mici cu posibile efecte de inundații locale şi creşteri de debite şi niveluri, cu posibile depăşiri ale **COTELOR DE APĂRARE** pe unele râuri din nord-vestul, vestul, centrul şi sud-vestul țării.

Formațiunile de gheață (gheață la maluri, pod de gheață) existente, vor fi în diminuare, restrângere și eliminare.

Rămâne în vigoare **AVERTIZAREA HIDROLOGICĂ nr. 10** din **04.02.2024.**

**DUNARE:**

**Debitul la intrarea în țar****ă (secțiunea Baziaș) în** **intervalul 05.02.2024 – 06.02.2024** **a fost în scădere, având valoarea de** **6800 m3/s,** peste media multianuală a lunii **februarie (5300 m3/s).**

În aval de Porţile de Fier, debitele au fost în scădere.

**Debitul la intrarea în** **țară (secțiunea Baziaș) va fi în scădere (6500 m3/s).**

În aval de Porţile de Fier, debitele vor fi în scădere.

***Se situează în faza I de apărare următoarele sectoare de dig:***

- Letea, R3, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 05.02.2024, ora 08.00 – 06.02.2024, ora 08.00**

**A.N.M.** a emis **o actualizare ATENŢIONARE Meteorologică, cod galben / AVERTIZARE Meteorologică, cod Portocaliu:**

**MESAJ 1**

**actualizare ATENŢIONARE Meteorologică, cod galben -** valabilă în intervalul **05.02.2024, ora 10.00 – 06.02.2024, ora 10.00**, vizând **viscol în zona montană înaltă și strat consistent de zăpadă,** conform căreia: Pe parcursul zilei de luni (5 februarie), vântul va prezenta intensificări în cea mai mare parte a țării.

La munte vor fi rafale de 70...100 km/h, iar în Transilvania, sudul Olteniei și sud-vestul Munteniei viteza vântului va atinge 65...75 km/h. În Crișana, Maramureș, Dobrogea, local în Banat și Moldova și în restul Olteniei și Munteniei vor fi intensificări locale și temporare, cu viteze în general de 55...60 km/h.

În zona de munte temporar vor fi precipitații moderate cantitativ (15....20 l/mp). Vor predomina ploile, determinând topirea și cedarea apei din stratul de zăpadă, iar la peste 1700 m va ninge viscolit.

**actualizare AVERTIZARE Meteorologică, cod portocaliu -** valabilă în intervalul **05.02.2024, ora 10.00 – 05.02.2024, ora 22.00**, vizând **intensificări susținute ale vântului și zăpadă viscolită în zona înaltă a Carpaților Meridionali și de Curbură,** conform căreia: **În zona înaltă (la altitudini de peste 1700 m) a Carpaților Meridionali și de Curbură vântul va sufla tare, cu rafale de peste 110...120 km/h, va fi viscol și vizibilitate foarte redusă.**

**MESAJ 2**

**ATENŢIONARE Meteorologică, cod galben -** valabilă în intervalul **06.02.2024, ora 10.00 – 07.02.2024, ora 10.00**, vizând **intensificări ale vântului,** conform căreia: În intervalul menționat, în nordul Crișanei, în Maramureș și Dobrogea, în nord-estul și estul Munteniei, în cea mai mare parte a Transilvaniei și local în Moldova, vântul va avea intensificări cu rafale în general de 55...60 km/h.

La munte, vântul va avea viteze de 70...80 km/h, iar în zona înaltă a Carpaților Orientali rafalele vor fi de 90…100 km/h.

Notă: *Intensificări ale vântului, cu viteze de 45...50 km/h, vor fi marți (6 februarie) local și în restul teritoriului.*

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *ALBA, ARAD, ARGEŞ, BACĂU, BRAŞOV, BRĂILA, BOTOŞANI, BUZĂU, BIHOR, BISTRIŢA-NĂSĂUD, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GIURGIU, GORJ, HARGHITA, HUNEDOARA, IALOMIŢA, MARAMUREŞ, MEHEDINŢI, MUREŞ, NEAMŢ, OLT, PRAHOVA, SATU-MARE, SĂLAJ, SIBIU, SUCEAVA, TELEORMAN, TULCEA, VÂLCEA, VRANCEA, ILFOV şi Municipiul Bucureşti – ATENŢIONARE Meteorologică, cod Galben – mesaj 1*
* - *ALBA, ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, PRAHOVA, SIBIU, VÂLCEA şi VRANCEA – AVERTIZARE Meteorologică, cod Portocaliu*
* - *ALBA, ARAD, ARGEŞ, BACĂU, BRAŞOV, BRĂILA, BUZĂU, BIHOR, BISTRIŢA-NĂSĂUD, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, GORJ, HARGHITA, HUNEDOARA, IALOMIŢA, MARAMUREŞ, MEHEDINŢI, MUREŞ, NEAMŢ, PRAHOVA, SATU-MARE, SĂLAJ, SIBIU, SUCEAVA, TIMIŞ, TULCEA, VÂLCEA şi VRANCEA – ATENŢIONARE Meteorologică, cod Galben – mesaj 2*

**În ţara,** vremea a devenit semnificativ mai caldă decât în mod obișnuit pentru prima decadă a lunii februarie, dar a fost vântoasă. Valorile termice au continuat să crească în aproape toată țara și s-au situat peste normele datei în medie cu 8...13 grade, iar în sud-sud-est local cu până la 15...16 grade. Vântul a avut intensificări în majoritatea zonelor, cu viteze în general de 50...65 km/h, iar în sudul Transilvaniei și al Moldovei pe alocuri până la 80...90 km/h; la munte vântul a suflat tare, cu rafale de 70...100 km/h și pe alocuri, în special la altitudini mai mari de 1700 m, de peste 120...130 km/h, determinând transport de zăpadă (temporar viscol) și vizibilitate foarte scăzută. Cerul a avut înnorări în vest, centru și nord și a fost variabil în restul teritoriului. A plouat pe arii extinse în Banat și Crișana, local în Maramureș și Transilvania și izolat în nordul Moldovei; la munte a nins la peste 1600 m și au fost precipitații sub formă de ploaie și lapoviță la altitudini mai mici, iar cantitățile de apă au depășit pe alocuri 25...35 l/mp. Este strat de zăpadă în zona montană și aseară la ora 20 măsura *-în platformele stațiilor meteorologice-* până la 123 cm în Munții Făgăraș, 118 cm în Munții Țarcu și 113 cm în Munții Călimani și pe suprafețe foarte mici în estul Transilvaniei și al Moldovei (1...2 cm). Temperaturile maxime s-au încadrat între 7 grade la Toplița și Joseni și 21 de grade la Calafat, iar la ora 6 valorile termice erau cuprinse între -1 grad la Bozovici și Târgu Logrești și 15 grade la Apa Neagră.

*Observație: au fost emise 4 mesaje de avertizare cod portocaliu pentru fenomene meteorologice periculoase imediate.*

**La Bucureşti,** vremea a continuat să se încălzească, astfel că valorile termice au fost semnificativ mai ridicate față de normele perioadei atât ziua, cât și noaptea, însă a fost vântoasă. Cerul a fost variabil, iar vântul a suflat moderat, cu intensificări temporare, cu viteze mai mari (rafale în jurul a 55 km/h) în orele după-amiezii. Temperatura maximă a fost de 19 grade la Filaret și 20 de grade la Afumați și Băneasa (cu aproximativ 16 grade peste valoarea medie multianuală a datei); la ora 6 se înregistrau 8 grade în Băneasa și 9 grade la Filaret și Afumați.

**3. Prognoza meteorologică în intervalul 06.02.2024, ora 08.00 – 07.02.2024, ora 08.00**

**În ţara,** vremea va fi deosebit de caldă, dar se va menține vântoasă în majoritatea zonelor. Vântul va avea intensificări la munte, cu viteze de 70...80 km/h, iar în zona înaltă a Carpaților Orientali acestea vor fi de 90…100 km/h, precum și în nordul Crișanei, în Maramureș și Dobrogea, în nord-estul și estul Munteniei, în cea mai mare parte a Transilvaniei și local în Moldova cu rafale în general de 55...60 km/h, însă local și în restul teritoriului, dar la intensitități mai mici de până la 45...50 km/h. Cerul va fi mai mult senin, exceptând nordul teritoriului, unde vor fi înnorări temporare și pe alocuri precipitații slabe. Acestea vor fi sub formă de ploaie și mixte la altitudini de peste 1700 m în nordul Carpaților Orientali. Temperaturile maxime se vor situa în general între 12 și 20 grade, cu cele mai ridicate valori în sud și sud-est spre 22 de grade, iar cele minime vor fi cuprinse între -2 și 9 grade. Dimineața și noaptea, izolat va fi ceață.

**La Bucureşti,** vremea va fi frumoasă și se va menține deosebit de caldă pentru această dată. Temperatura maximă va fi de 20...21 de grade, iar cea minimă de 3...6 grade. Cerul va fi mai mult senin, iar vântul va avea intensificări temporare, cu viteze de până la 50 km/h.

**4. Buletin nivometeorologic pentru perioada 04.02.2024 ora 20 - 05.02.2024 ora 20**

**Masivul Făgăraș:** **RISC ÎNSEMNAT (3)**

**La peste 1800 m**: În partea superioară a stratului se menține stratul cu rezistență redusă, care măsoară pe alocuri 25-30 cm, depus peste straturi mai vechi, mai stabile. În zona crestelor se întâlnesc plăci de vânt cu rezistenţă scăzută, îndeosebi pe versanții estici și sudici. În profunzime rezistenţa stratului este în creștere, fiind intercalate mai multe cruste de gheaţă. În zonele adăpostite sunt prezente în continuare depozite şi troiene de zăpadă însemnate. Încălzirea vremii va aduce mâine temperaturi ușor pozitive la altitudini de peste 2000 m. Pe fondul insolației și a temperaturilor ridicate care se vor înregistra, se va produce o umezire a stratului de zăpadă în partea sa superioară. În special la supraîncărcări, pe pantele mai înclinate, stratul instabil de la suprafață poate fi dislocat, ducând la declanșarea de avalanșe de dimensiuni medii și izolat mari. Riscul va fi însemnat (3).

**Sub 1800 m**, Temperaturile vor continua să crească, mai accentuat în cursul zilei de mâine, ceea ce va duce la umezirea puternică a stratului în partea sa superioară. Pe pantele și văile cu depozite mai însemnate, mai ales la supraîncărcări, pe anumite pante mai înclinate, vor fi condiții pentru declanșarea unor avalanșe de dimensiuni mici și izolat medii, riscul fiind moderat (2).

**Munţii Rodnei, Călimani-Bistriţei:** **RISC ÎNSEMNAT (3)**

**La peste 1800 m**, la suprafața zăpezii se întâlnesc local 15-25 cm zăpadă proaspătă, depusă peste un strat mai vechi de zăpadă, ce prezintă în continuare rezistență mai redusă. În profunzime stratul este înghețat și compact, cu multiple cruste de gheață. În zonele adăpostite sunt troiene şi acumulări mai însemnate, iar în zona crestelor plăci de vânt recente. Vântul va fi intens în perioada următoare și va viscoli ninsoarea ce se va mai depune și va spulbera zăpada. Pe pantele suficient de înclinate, straturile de la suprafaţă cu rezistență redusă vor putea aluneca peste cele mai dure, din profunzime, ducând la declanșarea unor avalanșe de dimensiuni medii și izolat mari, riscul fiind prezent mai ales la supraîncărcări. Riscul declanșării avalanșelor va fi însemnat(3)

Și **la altitudini mai mici de 1800 m** s-au depus local 10-15 cm de zăpadă. Temporar se vor mai semnala precipitații mixte slabe. La supraîncărcări, pe pantele mai înclinate, vor fi condiţii pentru declanșare unor avalanșe de dimensiuni mici și cu totul izolat medii. Riscul este moderat(2),.

**Munţii Bucegi:** **RISC ÎNSEMNAT (3)**

**La peste 1800 m**: Vantul puternic din următoarele 24 de ore va viscoli ninsoarea și spulbera zăpada, dar stratul nu va înregistra modificări importante. Temperaturile vor înregistra o creștere accentuată în cursul zilei de mâine, la valori pozitive diurne la orele amiezii, la altitudini de peste 2000 m. Pe fondul insolației și a temperaturilor crescute, stratul de zăpada se va umezi în partea superioară și în special pe versanții însoriți vor fi condiții pentru curgeri superficiale ce pot angrena stratul cu rezistență redusă din partea superioară a stratului, ce mai măsoară pe alocuri 20-25 cm. Se regăsesc în continuare plăcile de vânt din apropierea crestelor, mai ales pe versanții estici și sudici, precum și unele depozite în zonele adăpostite. În profunzime, stratul mai vechi este în general înghețat şi compact. În aceste condiții, stratul cu rezistență redusă de la suprafață poate aluneca peste cele mai dure din partea inferioară, mai ales la supraîncărcări, favorizând declanșarea unor avalanșe de dimensiuni medii și cu totul izolat mari. Riscul este însemnat (3).

**Sub 1800 m**: Încălzirea vremii va continua, iar pe fondul insolației se va produce o umezire consistentă a stratului în partea sa superioară. La supraîncărcări, pe pantele suficient de înclinate, mai ales de la altitudini de 1500-1800 m, vor fi condiții pentru declanșarea unor avalanșe de dimensiuni mici și cu totul izolat medii, riscul fiind moderat (2).

**Munţii Parâng-Şureanu:** **RISC MARE (4)**

**Peste 1800 m**: Ninsorile recente au depus local 20-30 cm de zăpadă proaspătă peste stratul preexistent, ce încă are stabilitate și rezistență relativ redusă, și care are pe alocuri grosimi de 20-25 cm. În profunzime stratul este înghețat și stabilizat. Vântul puternic a format plăci de vânt în apropierea crestelor și troiene sau depozite mari de zăpadă. Pe pantele suficient de înclinate se pot declanșa avalanșe de dimensiuni medii și mari, prin alunecarea straturilor mai puțin stabilizate de la suprafață sau prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi **mare (4)**.

**La altitudini mai mici de 1800 m** s-au semnalat precipitații mixte, temporar ninsori care au depus local 10-20 cm de zăpadă proaspătă, iar ulterior precipitații lichide. Astfel, stratul de zăpadă este umezit și instabil în partea sa superioară. La supraîncărcări, pe pantele mai înclinate de pe văile între 1500 și 1800 m, unde zăpada este acumulată în depozite mai mari, vor fi condiții pentru declanșarea unor avalanșe de dimensiuni mici și medii, care să angreneze zăpada recent depusă. Riscul este însemnat(3).

**Munţii Țarcu-Godeanu:** **RISC MARE (4)**

**La peste 1800 m** în ultimele 24 de ore, s-au depus local peste 30-40 cm de zăpadă proaspătă, cu coeziune slabă cu stratul de zăpadă subiacent, care are încă o rezistență redusă. Trecător va mai ninge slab. Vântul puternic din următoarele 24 de ore va viscoli ninsoarea, spulbera zăpada și va reduce vizibilitatea. În zonele adăpostite întâlnim depozite mari și troiene de peste 1-2 metri. În zona crestelor întâlnim cornișe, iar spre creste sunt formate plăci de vânt, care se pot rupe cu ușurință la supraîncărcări, în timp ce altele noi vor continua să se formeze. Atât spontan, cât mai ales la supraîncărcări, sunt condiții favorabile pentru declanșarea unor avalanșe de dimensiuni medii și mari. Riscul declanșării avalanșelor se menține **mare (4)**.

**La altitudini mai mici de 1800 m** s-au acumulat cantități mari de precipitații mixte, ce au dus și la creșteri importante de strat între 1600 și 1800 m. Temperaturile vor crește accentuat și vor duce la umezirea suplimentară a stratului în cursul zilei de mâine. În văile și zonele adăpostite întâlnim zăpada acumulată în depozite mari. La supraîncărcări, stratul mai puțin stabilizat din partea superioară poate aluneca peste cel vechi și mai stabil, ducând la declanșarea unor avalanșe de dimensiuni mici sau medii - risc însemnat(3).

**Masivul Ceahlău:** **RISC REDUS (1)**

Stratul de zăpadă s-a stabilizat ușor, dar pe alocuri are rezistență mai mică în primii 10 cm. În profunzime stratul este compact și stabil. Vântul va avea intensificări susținute în următoarea zi și va mai viscoli ninsoarea pe creste și pe alocuri spulbera zăpada, dar stratul de zăpadă nu va înregistra variații importante.

Încălzirea vremii va duce la tasarea ușoară a stratului. Mai ales pe văile cu acumulări mai mari de zăpadă, la supraîncărcări mari, vor fi condiții de avalanșe mici, riscul fiind redus (1).

**Masivul Vlădeasa:** **RISC MODERAT (2)**

Stratul de zăpada este mai consistent pe anumite văi, îndeosebi din versanții vestici, iar local s-au semnalat precipitații mixte, ce au cumulat pe alocuri 15 l/mp. Local în primii 15-20 cm, se mai întâlnește un strat cu rezistență mai scăzută pe anumite pante sau văi. La supraîncărcări, acest strat mai puțin stabilizat din partea superioară poate aluneca peste cel vechi și înghețat din profunzime, ducând la declanșarea unor avalanșe mici și izolat medii, riscul fiind moderat(2).

**PROGNOZA VREMII ÎN INTERVALUL 05.02.2024 ora 20 - 06.02.2024 ora 20:**

Vremea va fi vântoasă și va continua să se încălzească. Cerul va fi temporar noros în prima parte a nopții, mai ales în Carpații Orientali, iar spre dimineață și în cursul zilei de mâine va deveni variabil. În cursul serii și al nopții, local în Carpații Orientali și doar izolat în rest, se vor semnala precipitații mixte la altitudini mai joase, ninsori la peste 1500 m în Orientali, acolo unde izolat se mai pot acumula cantități de peste 10 l/mp. Vântul va avea intensificări susținute, de 80-100 km/h în majoritatea masivelor, iar pe creste de 110-130 km/h, viscolind ninsoarea sau spulberând zăpada. Local se va semnala ceață, izolat asociată cu depunere de chiciură.

**Temperaturi prognozate în intervalul: 05.02.2024 ora 20 - 06.02.2024 ora 20:**

**Peste 1800 m: temperaturi minime**: -8…-3 grade

**temperaturi maxime**: -2….2 grade

**Sub 1800 m: temperaturi minime**: -3… 2 grade

**temperaturi maxime**: 2...10 grade

**Vânt la peste 2000 m:** din sector predominant vestic, cu viteze temporare de 120-130 km/h **Izoterma de 0 grade**: în creștere de la 1100-1900 m spre 1600-2300 m cu valorile cele mai ridicate în Carpații Meridionali și în sudul celor Occidentali.

###### **II. CALITATEA APELOR**

2.1. Pe fluviul Dunarea

**ABA Jiu** informează că în urma verificărilor făcute de catre reprezentanţii S.G.A. Mehedinţi în data de 03.02.2024, pe fluviul Dunarea, în amonte şi aval de zona km fl. 915, între localitatile Hinova si Batoţi, **nu s-a mai observat prezenţa produsului petrolier pe suprafaţa apei.**

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 02.02.2024, **la staţiile cu indicativele B-23,B-16,B-15,B-27,B-17,B-25,B-28,B-20,B-13,B-30,B-21,B-29,IS-1mobil,CJ-5,CT-7,CT-3,AR-2,** în data de 03.02.2024, **la staţiile cu indicativele B-16,CJ-5,** în data de 04.02.2024, **la staţia cu indicativul CJ-5.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Olt***

Judeţul Braşov

Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.

**DIRECȚIA COMUNICARE**